Raminta Šerkšnytė

Raminta Šerkšnytė (g. 1975 m. birželio 16 d. Kaune) – kompozitorė, pianistė, Lietuvos nacionalinės kultūros ir meno premijos laureatė.

Išsilavinimas 
1982-1994 m. mokėsi Kauno J. Naujalio muzikos gimnazijoje fortepijono (mokytoja Rymantė Šerkšnytė – krikštamotė ir tėčio sesė), kompozicijos bei muzikos teorijos specialybių. 1994-2000 m. studijavo kompoziciją Lietuvos muzikos ir teatro akademijoje, prof. Osvaldo Balakausko klasėje. 

1997-2007 m. stažavosi kompozitorių kursuose Vokietijoje, Olandijoje, Švedijoje, Norvegijoje, Prancūzijoje, Latvijoje, Didžiojoje Britanijoje, kur lankė Louiso Andriesseno, György Kurtago, Helmuto Lachenmanno, Magnuso Lindbergo, Ole Lützow-Holmo, Pascalio Dusapino, Briano Ferneyhough ir kt. kompozicijos seminarus.

Veikla 
Kaip kompozitorė ir pianistė Raminta Šerkšnytė nuolat dalyvauja šiuolaikinės muzikos renginiuose, jos muzika skambėjo daugiau nei 30 pasaulio šalių, buvo atliekama tokiose salėse kaip Berlyno filharmonija, Linkolno centras (Niujorkas), Glenno Gouldo studija (Torontas), Maskvos konservatorijos Didžioji salė ir kt. Kompozitorės kūryba buvo pristatyta daugelyje festivalių, tarp kurių – ISCM Pasaulio naujosios muzikos dienos (Zagrebas, Honkongas ir Vilnius), „Gaudeamus Music Week“ (Amsterdamas), „New Paths in Music“ (Niujorkas), „Klangspuren“ (Tirolis), Vilniaus festivalis, „Gaida“ (1997, 2000, 2002, 2003, 2004), „Jauna muzik“a (2001), „Kopa“ (1997), Jaunimo kamerinės muzikos dienos Druskininkuose (1995, 1997, 1998, 2002), „Iš arti“ (1998, 2003) bei kiti. Kompozitorės kūrinius groja smuikininkas Irvine Arditti ir Arditti kvartetas (Didžioji Britanija), „Strasbūro mušamieji“ (Prancūzija), „Kroumata“ (Švedija), „Asko“ ansamblis (Olandija), Stavangerio simfoninis orkestras (Norvegija), „Kremerata Baltica“, Lietuvos nacionalinis simfoninis orkestras ir daugelis kitų.

Apdovanojimai 
 1995 m. Juozo Gruodžio vardo kompozitorių konkurse Raminta Šerkšnytė pelnė I premiją už kūrinį „Misterioso“ dviem fleitoms ir kontrabosui.
 Dukart laimėjo prizą už geriausią kamerinį kūrinį (2003 m. – už „Rytų elegiją“ styginių kvartetui, 2006 m. – už „Migdolų žydėjimą“ kameriniam ansambliui) Lietuvos kompozitorių sąjungos rengiamame geriausių metų kūrinių konkurse.
 2005 m. apdovanota „Auksiniu scenos kryžiumi“ (kaip geriausia metų teatro kompozitorė) bei Lietuvos Kultūros ministerijos premija jauniesiems menininkams. Tais pačiais metais jos kompozicija „Vortex“ smuikui solo ir dideliam ansambliui buvo apdovanota UNESCO organizuojamoje Tarptautinėje kompozitorių tribūnoje (Viena) bei atrinkta į „Gaudeamus“ konkurso (Amsterdamas) finalą.
 2007 m. kompozitorė apdovanota „Mūzų malūno“ prizu.
 2008 m. ji pelnė Lietuvos nacionalinę kultūros ir meno premiją už muzikos klasikos ir moderniųjų formų jungtis.

Kūrybа 
Ramintos Šerkšnytės kūryboje savitai susipina neoromantinės muzikos kalba su minimalizmo, sonorizmo, džiazo, folkloro, avangardo stilistikos bruožais; vakarietiškas konstruktyvumas dera su rytietišku kontempliatyvumu ir subtilumu. Ji daugiausia rašo orkestrams, kameriniams ansambliams, teatro spektakliams, muziką vaikams. Kompozitorė daug dėmesio skiria muzikos dramaturgijai, formos dinamikai ir instrumentuotei. Jos muzikai būdinga didelė ekspresija, vaizdingumas, spalvingumas, komunikatyvumas. Plati psichologinių būsenų – savotiškų muzikinių archetipų – skalė: nuo ramių, meditacinių („Aurei Regina Caeli“), paslaptingų, mistinių („Rytų elegija“), nostalgiškų, melancholiškų („Adieu“) iki dramatinės ekspresijos („De profundis“), vitališkos energijos proveržių („Sūkurys“). Antra vertus, daugelis jos kompozicijų primena spalvingus muzikinius peizažus, inspiruotus sudvasintos gamtos refleksijos („Kalnai migloje“, „Migdolų žydėjimas“). Pasak kompozitorės, kūrinys – tai pakylėta būsena, materializuota garsiniu pavidalu, kurios įtaigą lemia autoriaus kompozicinės technikos meistriškumas.

Kūriniai

Orkestrui 
 De profundis, 1998
 Aisbergas, 2000
 Koncertas, 2002
 Kalnai migloje, 2005
 Mažojo princo pasaka, 2007
 Žara, 2008

Solo instrumentams 
 Pasakalija, 1995 
 Fantazija, 1997 
 Adagio, 1999
 Adieu, 2002
 Miražas, 2003
 Trys ostinato preliudai, 2007

Kameriniai 
 Styginių kvartetas, 1994 
 Misterioso, 1994\ 
 Trys koncertinės pjesės, 1995 
 Vizijos, 1995 
 Žvelgiant į pasąmonę, 1997 
 Koncertas šešiems, 1999 
 Basso ostinato, 2001 
 Rytų elegija, 2002 
 Idée fixe, 2002 
 Nuojautos, 2002 
 Sūkurys, 2004 
 Miražai, 2005 
 Migdolų žydėjimas, 2006

Vokalui 
 Saula, 2004 
 Sense Six, 2004

Chorui 
 Aurei Regina Caeli, 1996 
 Saulėlydžio ir aušros giesmės, 2007

Vaikams	
 Supasi lapai nubudinti, 1995 
 Andante, 1997 
 Vakaro atspindžiai, 1997 
 Mažasis preliudas, 1998 
 Baladė, 1998 
 Šaltinėlis, 1998 
 Dvi invencijos, 2003

Įrašai 

 Vortex: Muzikos informacijos ir leidybos centras, 2007

Nuorodos 
https://www.serksnyte.com/

Šaltiniai 

Lietuvos pianistai
Lietuvos nacionalinės kultūros ir meno premijos laureatai
Lietuvos kompozitoriai